**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.08.2020, ora 08.00 – 25.08.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 25.08.2020, ora 07.00**

**RÂURI**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 24.08.2020, la ora 11:30, **Atenţionarea Hidrologică nr. 50 – COD GALBEN**, valabilă în intervalul 24*.08.2020 ora 14:00 – 25.08.2020 ora 08:00*, vizând Scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale **COTELOR DE ATENŢIE**, pe unele râuri din bazinele hidrografice: Mureş, Olt, Argeş, Ialomiţa, Siret, Bahlui.

Atenţionarea Hidrologică vizează în principal fenomenele de scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, care se pot produce cu probabilitate și intensitate mai mare în intervalul 24.08.2020, ora 16:00 – 24.08.2020, ora 22:00, pe unele râuri mici din judeţele: Neamţ, Bacău, Harghita, Covasna, Iaşi şi Vaslui.

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *Alba, Argeş, Bacău, Braşov, Covasna, Dâmboviţa, Galaţi, Harghita, Iaşi, Mureş, Neamţ, Prahova, Sibiu, Suceava, Vaslui, Vâlcea şi Vrancea (17 prefecturi) – COD GALBEN*.

**Debitele au fost în creștere,** datorită precipitațiilor căzute în interval și propagării pe râurile din bazinele superioare și mijlocii ale afluenților Siretului și pe râurile din bazinele superioare ale Oltului, Argeșului și Ialomiței; pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera și Cerna, debitele au fost în scădere.

 Pe celelalte râuri, debitele au fost, în general, staționare.

Scurgeri pe versanţi, torenţi, pâraie, viituri rapide cu efecte de inundaţii locale şi creşteri de niveluri şi debite datorită precipitațiilor căzute în interval sub formă de aversă şi cu caracter torenţial, mai însemnate cantitativ, s-au mai înregistrat și pe unele râuri mici din zonele de deal și munte din centrul și estul ţării.

 Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Crișul Alb, Crișul Negru, Arieş, Timiş mijlociu şi inferior, Bârzava, Moraviţa, Caraş superior, Motru, Gilort și mai mici (10-30% din normalele lunare) pe râurile din bazinele: Bârlad, Rm. Sărat, Jijia şi pe unele râuri din bazinele superioare ale Oltului și Argeșului.

 În interval au fost emise şase **AVERTIZĂRI HIDROLOGICE** pentru fenomene imediate și șapte **ATENȚIONĂRI HIDROLOGICE** pentru fenomene imediate.

 Este în vigoare **ATENȚIONAREA HIDROLOGICĂ** nr. 50 din 24.08.2020

 Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în creștere,** datorită precipitațiilor prognozate și propagării pe râurile din bazinele hidrografice: Vișeu, Iza, Tur, Someșul Mare, Siret, Jijia, bazinele superioare și mijlocii ale Mureșului, Begăi, Timișului, Bârzavei, Carașului, Nerei, Cernei, Jiului și Oltului și bazinele superioare ale Argeșului și Ialomiței, iar pe celelalte râuri vor fi în general staționare.

Sunt posibile scurgeri pe versanţi, torenţi, pâraie, viituri rapide cu posibile efecte de inundaţii locale şi creşteri de niveluri şi debite, cu depăşiri ale **COTELOR DE ATENŢIE**, pe unele râuri mici din zonele de deal și munte din sud – vestul, sudul, centrul și estul țării, datorită precipitațiilor sub formă de aversă, cu caracter torenţial, mai însemnate cantitativ, prognozate.

Rămâne în vigoare **ATENȚIONAREA HIDROLOGICĂ** nr. 50 din 24.08.2020**.**

**DUNĂRE**

**Debitul la intrarea în ţară (secţiunea Baziaş) în intervalul 24.08.2020 – 25.08.2020 a fost staţionar, având valoarea de 4100 m3/s**, sub media multianuală a lunii **august (4300 m3/s)**.

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în uşoară scădere (4050 m3/s).**

În aval de Porţile de Fier debitele vor fi în scădere pe sectoarele Gruia – Calafat şi Olteniţa – Tulcea si în creştere uşoară pe sectorul Bechet – Giurgiu.

**2.** **Situația meteorologică în intervalul 24.08.2020, ora 09.00 – 25.08.2020, ora 06.00**

**A.N.M.** – Administraţia Naţională de Meteorologie a emis o **Avertizare Meteorologică cod Galben şi PORTOCALIU**, valabilă în intervalul 24.08.2020, ora 10:00 – 25.08.2020, ora 23:00, vizând **instabilitate atmosferică temporar accentuată,** după cum urmează:

**- Avertizare Cod Galben:** În intervalul menționat, 24.08.2020, ora 10.00 – 25.08.2020, ora 23.00, în sud-vestul, centrul, nordul și nord-estul țării, precum și în zonele de munte vor fi perioade cu instabilitate atmosferică accentuată ce se va manifesta prin averse ce vor avea și caracter torențial, descărcări electrice, intensificări de scurtă durată ale vântului și pe spații mici grindină. Cantitățile de apă vor depăși 20...25 l/mp și izolat 40...50 l/mp.

**Notă:** *Fenomene asociate instabilității atmosferice vor fi pe arii mai restrânse și în restul teritoriului.*

**- Avertizare Cod PORTOCALIU**: În intervalul menționat, 24.08.2020, ora 14.00-24.08.2020, ora 23.00, în cea mai mare parte a Moldovei și Transilvaniei, nordul Olteniei, Carpații Meridionali și Orientali vor fi perioade cu instabilitate atmosferică accentuată, ce se va manifesta prin averse torențiale, descărcări electrice, intensificări ale vântului, vijelii și grindină. Cantitățile de apă, în intervale scurte de timp sau prin acumulare, vor depăși 30...40 l/mp și, pe arii restrânse, 50...70 l/mp.

***În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj.***

Această Avertizare meteo a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comitete Judeţene pentru Situaţii de Urgenţă:

***Către PREFECTURILE JUDEŢELOR:*** *Alba, Argeş, Bistriţa-Năsăud, Botoşani, Caraş-Severin, Cluj, Dolj, Galaţi, Hunedoara, Maramureş, Mehedinţi, Olt, Sălaj şi Suceava (14 prefecturi)* ***– AVERTIZARE Meteo – Cod Galben***

***Către PREFECTURILE JUDEŢELOR*** *Alba, Argeş, Bacău, Braşov, Buzău, Covasna, Dâmboviţa, Gorj, Harghita, Hunedoara, Iaşi, Mureş, Neamţ, Prahova, Sibiu, Suceava, Vaslui, Vâlcea şi Vrancea* ***(19 Prefecturi) – AVERTIZARE Meteo – Cod PORTOCALIU***

**ÎN ŢARĂ**

**Vremea a fost, în general, instabilă** în cea mai mare parte a țării, iar în sud s-a menținut călduroasă, chiar caniculară, pe arii restrânse în sud-vestul și centrul Munteniei. Instabilitatea atmosferică a fost mai pronunțată în Moldova, Transilvania și în zonele de munte unde începând cu orele după-amiezii, înnorările s-au accentuat și au căzut averse torențiale (ce au cumulat local 30...40 l/mp și izolat peste 60...70 l/mp), însoțite de frecvente descărcări electrice și vijelii, consemnte fiind cele din județele Harghita, Mureș și Galați (cu rafale de până la 83 km/h). În celelalte regiuni, cerul a fost variabil, iar astfel de fenomene, dar la intensitate mai redusă, au fost local în Oltenia, Muntenia și cu totul izolat în rest, iar cantitățile de apă au depășit 15...20 l/mp. Izolat au fost căderi de grindină, fiind consemnate din datele provenite de la stațiile meteorologice și hidrologice, cele de pe raza județelor Covasna, Mureș, Bacău. Temperaturile maxime, mai scăzute decât în ziua precedentă, în cea mai mare parte a teritoriului, dar mai ales în jumătatea nordică, au fost cuprinse între 22 de grade la Suceava, Târgu Neamț și Rădăuți și 36 de grade la Zimnicea, iar la ora 06.00, temperaturile erau cuprinse între 13 grade la Câmpeni, Petroșani, Sibiu și Joseni și 21 de grade la Alexandria, Giurgiu, București Afumați și București Filaret.

*În regiunile sudice disconfortul termic s-a menținut ridicat, iar Indicele temperatură-umezeală (ITU) a atins și izolat a depășit ușor pragul critic de 80 de unități în sudul Olteniei și în sud-vestul Munteniei*.

***OBSERVAȚII:*** *de ieri dimineața de la ora 06.00, au fost în vigoare 18 mesaje pentru fenomene meteorologice periculoase imediate după cum urmează:*

*-* ***6 mesaje de avertizare meteorologică cod roșu****: 2 emise de SRPV Sibiu și 4 emise de SRPV Bacău.*

*- 9 mesaje de avertizare meteorologică cod portocaliu: 1 emis de CNPM pentru Muntenia, 1 emis de SRPV Bacău, 2 emise de SRPV Cluj și 5 emise de SRPV Sibiu.*

*-3 mesaje de atenționare meteorologică cod galben emise de CNPM pentru Muntenia.*

**LA BUCUREŞTI**

 **Vremea a fost călduroasă,** chiar caniculară după-amiaza, când și indicele temperatură umezeală (ITU) a atins, iar în centrul orașului a depășit ușor pragul critic de 80 de unități. Cerul a fost variabil, cu unele înnorări în prima parte a nopții, când în unele cartiere, trecător a plouat slab. Vântul a suflat slab până la moderat. Temperatura maximă a fost de 35 de grade la Filaret, 34 de grade la Afumați și 33 de grade la Băneasa, iar la ora 06.00, se înregistrau 19 grade la Băneasa și 21 de grade la Afumați și Filaret.

**3. Prognoza meteorologică în intervalul 25.08.2020, ora 09.00 – 26.08.2020, ora 09.00**

**ÎN ŢARĂ**

 **Vremea va fi, în general, instabilă** în sud-vestul, centrul, nordul și nord-estul țării, precum și în zonele de munte, unde înnorările vor fi temporar accentuate și mai ales în cursul zilei se vor semnala averse ce vor avea și caracter torențial, descărcări electrice, intensificări de scurtă durată ale vântului și pe spații mici grindină. Cantitățile de apă vor depăși 20...25 l/mp și izolat 40...50 l/mp. În celelalte regiuni cerul va fi variabil, iar astfel de fenomene vor fi pe arii mai restrânse, în primele ore ale intervalului în regiunile vestice, iar seara și noaptea și în sud-est. Temperaturile maxime vor fi de la 21 de grade în Maramureș, până la 34 de grade în sudul și centrul Munteniei, unde disconfortul termic va fi ridicat, iar indicele temperatură - umezeală (ITU) va atinge pragul critic de 80 de unități. Minimele termice se vor încadra între 10 și 21 de grade. Mai ales spre sfârșitul nopții, în zonele joase îndeosebi din centrul teritoriului, pe arii restrânse se va semnala ceață.

**LA BUCUREŞTI**

 **Vremea va fi călduroasă,** dar va deveni în general instabilă mai ales spre orele serii și la începutul nopții, când înnorările se vor accentua, iar probabilitatea pentru intensificări ale vântului, averse și descărcări electrice va fi ridicată. Temperatura maximă va fi de 32...34 de grade, iar cea minimă se va situa în jurul valorii de 18 grade. Indicele temperatură umezeală (ITU) va atinge pragul critic de 80 de unități.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

**GNM - CJ Harghita** informeaza despre **o posibilă poluare cu ape de culoare gri închis, pe râul Târnava Mare, în Mun. Odorheiu Secuiesc, jud Harghita**, din 24.08.2020, ora 10.21. Din primele informaţii de la ABA Mureş, se pare ca exista o defecţiune pe reţeaua de canalizare. În urma infundării canalizării de pe strada Nicolae Bălcescu apa pluvială împreună cu apa menajeră prin căminul de preaplin, apa neepurată accidental s-a scurs în râul Târnava Mare.

(Debit scurs prin canalizarea pluvială Q=0,3-1l/sec. Debit râu Târnava Mare Q=1,8-2mc/sec.)

În urma intervenţiei la operatorul canalizării municipiului Odorheiu Secuiesc, SC HARVIZ SRL, s-a desfundat canalizarea

În urma unei precipitații abundente între orele 15-16/24.08.2020, apele pluviale prin conducta reclamată s-au varsat în râul Târnava Mare. Pînă la ora 16.00 din data de 24.08.2020 poluarea accidentală a fost înlăturată.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 23.08.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Mediile zilnice pentru PM10 (**pulberi în suspensie cu diametrul sub 10 microni) **- (50 µg/ m3 /24h) au fost depășite la stația: AG-5 (comuna Oarja), jud. Argeş.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei:**

**IGSU** informează telefonic despre un **incendiu de litieră, în desfăşurare, din 24.08.2020, care a afectat până acum circa 4 ha în apropierea com. Mănzăleşti, jud Buzău.** Se intervine în continuare pentru lichidarea incendiului cu rezervoare portabile cu apă, terenul accidentat şi în pantă nepermiţând accesul autospecialelor cu apă, din cauza gabaritului depăşit.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.08 - 23.08.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

4. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.